b'\n_START_ARTICLE_\nMoottoripy\xc3\xb6r\xc3\xa4trial\n_START_PARAGRAPH_\nMoottoripy\xc3\xb6r\xc3\xa4trial on moottoripy\xc3\xb6r\xc3\xa4ll\xc3\xa4 maastoon merkityll\xc3\xa4 ajoreitill\xc3\xa4 suoritettavaa taitoajoa. T\xc3\xa4ll\xc3\xa4 ajoreitill\xc3\xa4 on erikseen merkittyj\xc3\xa4 tarkkailujaksoja, joissa jokaisella jaksolla oleva jaksotuomari arvostelee kilpailijoiden taitavuutta virhepistein. Voittajaksi selviytyy se, jolla on v\xc3\xa4hiten virhepisteit\xc3\xa4._NEWLINE_Trial on hyv\xc3\xa4 pohja mille tahansa moottoripy\xc3\xb6r\xc3\xa4lajille. Ajotekniikka, tasapaino, jarruttaminen ja rytmi kehittyv\xc3\xa4t nopeasti lajin parissa. Monet enduro- ja motocrosskuljettajat ovat aloittaneet uransa trialia ajamalla ja ovat lajin parissa edelleenkin sek\xc3\xa4 viihtymis- ett\xc3\xa4 harjoittelumieless\xc3\xa4.\n_START_SECTION_\nHistoria\n_START_PARAGRAPH_\nTrial, taitoajo, on moottoripy\xc3\xb6r\xc3\xa4ilyn vanhin urheilulaji. Trialia harrastettiin kilpailumieless\xc3\xa4 ensi kerran Iso-Britanniassa jo 1890-luvun loppupuolella._NEWLINE_Suomeen trial on kuitenkin saapunut SML:n ohjelmassa olevista moottoripy\xc3\xb6r\xc3\xa4ilyist\xc3\xa4 viimeisimp\xc3\xa4n\xc3\xa4. Ensisijaisesti Eddie Salvesenin innoittamana HMK j\xc3\xa4rjesti 1953 \xe2\x80\x9dp\xc3\xa4rin\xc3\xa4poikien\xe2\x80\x9d trialin. Kysymyksess\xc3\xa4 oli silloin l\xc3\xa4hinn\xc3\xa4 uutta etsiv\xc3\xa4 kokeilu eik\xc3\xa4 viel\xc3\xa4 s\xc3\xa4\xc3\xa4nt\xc3\xb6jen sitoma oikeaoppinen trial. S\xc3\xa4\xc3\xa4nt\xc3\xb6jen mukaisen trialin suomalainen syntym\xc3\xa4vuosi oli varsinaisesti 1955 ja johtava uranuurtaja oli Matti J. Viro._NEWLINE_Laji kasvatti voimakkaasti harrastajam\xc3\xa4\xc3\xa4ri\xc3\xa4 Yrj\xc3\xb6 Vesterisen menestytty\xc3\xa4 kansainv\xc3\xa4lisesti 1970-luvun loppupuolella. Junioritoiminta oli aktiivista, jossa Mini-Trial (10\xe2\x80\x9316 v.), ns. vakiomopoluokka, oli kotimaisten mopovalmistajien tukema. Solifer SM, Helkama Raisu ja Tunturi Trial olivat trialiin tarkoitettuja mopomalleja._NEWLINE_Suomalaiset trialin maailmanmestarit ovat Yrj\xc3\xb6 Vesterinen 1976\xe2\x80\x931978 ja Tommi Ahvala 1992 ja hallimaailmanmestari 1993.\n_START_SECTION_\nKilpailun kulku\n_START_PARAGRAPH_\nPerinteisen, luonnossa tapahtuvan kilpailun kulku alkaa varikolta, jolla olevalta l\xc3\xa4ht\xc3\xb6lavalta jokainen kilpailija l\xc3\xa4htee erikseen, esimerkiksi minuutin v\xc3\xa4lein, merkitylle reitille. Jokainen kilpailija saa oman virhepistekortin, johon jokaisen jakson jaksotuomari merkitsee jaksolta saadut virhepisteet._NEWLINE_Reitti on merkitty maastoon merkein (esimerkiksi nuolin ja nauhoin), jotta kilpailijat voivat edet\xc3\xa4 sit\xc3\xa4. Reitin varrella on tarkkailujaksoja, jotka on merkitty nauhalla esimerkiksi kallioiseen maastoon, jonka jyrkki\xc3\xa4 nousuja ja pudotuksia k\xc3\xa4ytet\xc3\xa4\xc3\xa4n jakson ajoreittin\xc3\xa4. My\xc3\xb6s kivikot ja maarinteet ovat trialissa k\xc3\xa4ytettyj\xc3\xa4 jaksopaikkoja. Kilpailijat tutustuvat jalan jokaiseen jaksoon ja suunnittelevat tarkoin ajosuorituksensa ennen ajoa. Ajosuorituksen j\xc3\xa4lkeen jaksotuomari merkitsee virhepisteiden m\xc3\xa4\xc3\xa4r\xc3\xa4n kilpailijan virhepistekorttiin, mink\xc3\xa4 j\xc3\xa4lkeen kilpailijat jatkavat reitti\xc3\xa4 pitkin seuraavalle jaksolle._NEWLINE_Kilpailussa on annettu suurin sallittu suoritusaika jaksolla (1.30 min) ja suurin sallittu kokonaisajoaika, jonka aikana kaikki jaksot on ajettava. Yleens\xc3\xa4 reitill\xc3\xa4 on 10\xe2\x80\x9315 jaksoa, ja reitti kierret\xc3\xa4\xc3\xa4n kaksi tai kolme kertaa riippuen jaksojen m\xc3\xa4\xc3\xa4r\xc3\xa4st\xc3\xa4. Kokonaisajoaika on 4\xe2\x80\x936 tuntia._NEWLINE_Trial-kilpailun kuljettajien lopullinen j\xc3\xa4rjestys muodostuu kunkin kilpailijan yhteenlasketun virhepistem\xc3\xa4\xc3\xa4r\xc3\xa4n mukaan. Kuljettaja, jolla on v\xc3\xa4hiten virhepisteit\xc3\xa4, on voittaja. Virhepisteit\xc3\xa4 saa jaksolla muun muassa tukijalan k\xc3\xa4yt\xc3\xb6st\xc3\xa4. Kilpailijat pyrkiv\xc3\xa4t jokaisella jaksolla virheett\xc3\xb6m\xc3\xa4\xc3\xa4n ajoon (0 virhepistett\xc3\xa4), jolloin tukikosketuksia ei ole tarvinnut ottaa.\n_START_SECTION_\nX-Trial\n_START_PARAGRAPH_\nSis\xc3\xa4tiloissa tapahtuvia trialkilpailuja on j\xc3\xa4rjestetty 1970-luvulta l\xc3\xa4htien, jolloin lajia kutsuttiin hallitrialiksi (engl. indoor-trial). 2000-luvulla laji sai uuden nimen, X-Trial._NEWLINE_Kilpailusta tehd\xc3\xa4\xc3\xa4n yleis\xc3\xb6lle ja televisiolle helposti seurattava ja kestoltaan lyhyempi. Kilpailun jaksot ovat rakennettuja, k\xc3\xa4ytt\xc3\xa4en esimerkiksi betonirenkaita ja kaapelikeloja, joita pinoamaalla saadaan jaksoille vaativuutta ja n\xc3\xa4ytt\xc3\xa4vyytt\xc3\xa4. Kilpailun luonteeseen kuuluu, ett\xc3\xa4 kilpailussa ajetaan 2\xe2\x80\x933 kierrosta, jossa jokaisella kierroksella vain parhaat jatkavat seuraavalle kierrokselle ja lopulta finaaliin._NEWLINE_X-Trialille j\xc3\xa4rjestet\xc3\xa4\xc3\xa4n oma maailmanmestaruussarja.\n_START_SECTION_\nHarrastaminen\n_START_PARAGRAPH_\nLajin aloituskynnys on matala, sill\xc3\xa4 aloittaa voi jopa polkupy\xc3\xb6r\xc3\xa4ll\xc3\xa4. Lis\xc3\xa4ksi lapsille on olemassa matalatehoisia trial-mopoja ja uusimpana vaihtoehtona on viimevuosina tulleet s\xc3\xa4hk\xc3\xb6k\xc3\xa4ytt\xc3\xb6iset trialmopot. Nuorimmat lajin harrastajat ovat kuusivuotiaita  ja vanhimmat l\xc3\xa4hes 80 vuotiaita._NEWLINE_Trialia voi harrastaa omatoimisesti l\xc3\xa4hes mink\xc3\xa4laisessa maastossa tahansa, kunhan siihen on maanomistajan lupa.\n_START_SECTION_\nSivuvaunumoottoripy\xc3\xb6r\xc3\xa4\n_START_PARAGRAPH_\nTrialia ajetaan my\xc3\xb6s sivuvaunullisilla trialmoottoripy\xc3\xb6rill\xc3\xa4, joilla s\xc3\xa4\xc3\xa4nn\xc3\xb6t ovat miltei samat kuin ns. normaalitrialissa, sill\xc3\xa4 lis\xc3\xa4yksell\xc3\xa4, ett\xc3\xa4 t\xc3\xa4ydet 5 virhepistett\xc3\xa4 voidaan antaa, mik\xc3\xa4li sivuvaunussa oleva henkil\xc3\xb6 koskettaa jollain kehon osalla maata._NEWLINE_Lajia ajetaan p\xc3\xa4\xc3\xa4asiassa Englannissa, jossa ajetaan kansallisesta mestaruudesta kymmeness\xc3\xa4 osakilpailussa. Suomessa sivuvaunutrialia ajettiin 1980\xe2\x80\x931990-luvulla.'